**სსიპ - კორნელი კეკელიძის სახელობის საქართველოს ხელნაწერთა ეროვნული ცენტრის დირექტორის შესარჩევი კონკურსის** **ჩატარების წესი**

**მუხლი 1. რეგულირების სფერო**

1. სსიპ - კორნელი კეკელიძის სახელობის საქართველოს ხელნაწერთა ეროვნული ცენტრის (შემდგომში - ცენტრი) დირექტორის შესარჩევი კონკურსის გამართვის წესი (შემდეგში - „წესი“) შემუშავებულია საქართველოს შრომის კოდექსის, საქართველოს ზოგადი ადმინისტრაციული კოდექსის, „მეცნიერების, ტექნოლოგიებისა და მათი განვითარების შესახებ“ საქართველოს კანონის და „საჯარო სამართლის იურიდიული პირის – ხელნაწერთა ეროვნული ცენტრის წესდების დამტკიცების შესახებ“ საქართველოს განათლებისა და მეცნიერების მინისტრის 2008 წლის 26 ივნისის №580 ბრძანების ძალადაკარგულად გამოცხადების შესახებ“ საქართველოს განათლებისა და მეცნიერების მინისტრის 2015 წლის 2 ოქტომბრის N129/ნ ბრძანებით დამტკიცებული დებულების (შემდეგში - ცენტრის დებულება) საფუძველზე.

2. ეს წესი არეგულირებს ცენტრის დირექტორის კონკურსთან დაკავშირებულ სამართლებრივ ურთიერთობებს.

3. ამ წესის მიზანია ცენტრის დირექტორის შესარჩევი კონკურსის, მისი არჩევისა და თანამდებობაზე დასანიშნად საქართველოს განათლების, მეცნიერების, კულტურისა და სპორტის მინისტრისთვის წარდგენის საკითხებთან დაკავშირებით წარმოშობილი სამართლებრივი ურთიერთობების რეგულირება, ცენტრის დებულების და საქართველოს მოქმედი კანონმდებლობის შესაბამისად.

**მუხლი 2. კონკურსის ენა**

კონკურსი და მასთან დაკავშირებული საქმისწარმოება წარიმართება სახელმწიფო ენაზე.

**მუხლი 3. კონკურსის მიზანი**

კონკურსის მიზანია ცენტრის დირექტორის თანამდებობის დასაკავებლად დადგენილი პირობების გათვალისწინებით საუკეთესო კანდიდატის არჩევა.

**მუხლი 4. კონკურსის ეტაპები**

1. ცენტრის დირექტორის კონკურსი ტარდება შემდეგ ეტაპებად:

I ეტაპი - კანდიდატების რეგისტრაცია;

II ეტაპი - განცხადებების გადარჩევა;

III ეტაპი - გასაუბრება;

IV ეტაპი - არჩევნები.

2. **კანდიდატების რეგისტრაციის ეტაპზე** საამისოდ დადგენილ ვადაში, წარმოებს კონკურსში მონაწილეობის მსურველ პირთა განცხადებების მიღება.

3. **განცხადებების გადარჩევის ეტაპზე** სამეცნიერო საბჭოს მიერ მოწმდება კანდიდატის განცხადებისა და თანდართული დოკუმენტების შესაბამისობა დირექტორის თანამდებობის დასაკავებლად დადგენილ საკვალიფიკაციო მოთხოვნებთან და კონკურსის სხვა პირობებთან. ამ ეტაპზე სამეცნიერო საბჭო მსჯელობს განცხადებებზე და მათი გადარჩევის შედეგად ამტკიცებს კონკურსის III ეტაპზე დაშვებულ კანდიდატთა სიას (შემდგომში - საარჩევნო სია).

4. **გასაუბრების ეტაპზე** სამეცნიერო საბჭო დირექტორობის კანდიდატებთან უშუალო კომუნიკაციის (გასაუბრების) საფუძველზე ამტკიცებს იმ საარჩევნო სიას, რომლსაც კენჭი უნდა უყაროს კონკურსის IV ეტაპზე.

5. **არჩევნების ეტაპზე** სამეცნიერო საბჭო კენჭს უყრის საარჩევნო სიაში განსაზღვრულ პირებს და გამარჯვებულ კანდიდატს დასანიშნად წარუდგენს საქართველოს განათლების, მეცნიერების, კულტურისა და სპორტის მინისტრს საქართველოს კანონმდებლობით დადგენილი წესის შესაბამისად.

**მუხლი 5. კანდიდატების რეგისტრაციის ფორმა და დრო**

1. კონკურსში მონაწილეობის მსურველ პირთა განცხადებების მიღება წარმოებს ცენტრის ელექტრონულ ფოსტაზე - info@manuscript.ac.ge - 2020 წლის 24 ნოემბრიდან - 2020 წლის 30 ნოემბრის ჩათვლით.

2. ამ მუხლის პირველი პუნქტით დადგენილი ვადების დარღვევით წარდგენილი განცხადება (დოკუმენტაცია) არ რეგისტრირდება.

**მუხლი 6. კანდიდატების მიერ ცენტრში წარსადგენი დოკუმენტაცია**

1. კონკურსში მონაწილეობის მისაღებად, ცენტრის დირექტორობის მსურველმა პირმა ამ წესის მე-5 მუხლის პირველი პუნქტით დადგენილ ვადაში, ცენტრის ელექტრონულ ფოსტაზე - info@manuscript.ac.ge - უნდა გამოაგზავნოს განცხადება (ხელმოწერილი, სკანირებული) შევსებული ამ წესის დანართი N1-ით განსაზღვრული ფორმის დაცვით, რომელსაც თან უნდა დაერთოს ამ წესის დანართი N2-ით გათვალისწინებული ყველა სავალდებულო დოკუმენტაცია.

2. კანდიდატი ვალდებულია:

ა) ყურადღება მიაქციოს რამდენად სწორად და სრულად აქვს დოკუმენტაცია ცენტრში წარმოდგენილი;

ბ) განცხადების რეგისტრაციის დროს ყურადღება მიაქციოს განცხადების მიღების დადასტურებას ცენტრის მიერ.

3. კანდიდატს, კონკურსის მსვლელობისას ნებისმიერ დროს, უფლება აქვს მიმართოს ცენტრის სამეცნიერო საბჭოს წერილობითი განცხადებით და გამოითხოვოს თავისი საკონკურსო განცხადება ან ასახოს მასში პირად მონაცემებში შესული არსებითი ცვლილება.

4. ცენტრის სამეცნიერო საბჭო უფლებამოსილია კონკურსის ნებისმიერ ეტაპზე გადაამოწმოს კანდიდატის მიერ წარმოდგენილ განცხადებაში და შესაბამის დოკუმენტებში მითითებული ინფორმაციის სისწორე და შეუსაბამობის დადასტურების შემთხვევაში მიიღოს გადაწყვეტილება კონკურსიდან ამ პირის მოხსნის შესახებ.

**მუხლი 7. გასაუბრება**

1. კონკურსის III ეტაპზე (გასაუბრება) სამეცნიერო საბჭოს მიერ ფასდება კანდიდატის კვალიფიკაციის, პროფესიული გამოცდილებისა და მოტივაციის შესაბამისობა დასაკავებელი თანამდებობისათვის დადგენილ საკონკურსო პირობებთან, რომელიც მისი სრულფასოვნად შეფასების დამატებითი საფუძველია.

2. გასაუბრება ტარდება სამეცნიერო საბჭოს მიერ მიღებული გადაწყვეტილების საფუძველზე, დადგენილ დროს, ადგილზე და ფორმით, რაც დამატებით ეცნობება კანდიდატს წერილობითი ან ზეპირი ფორმით.

3. კანდიდატი ვალდებულია გამოცხადდეს გასაუბრებაზე მისთვის განსაზღვრულ დროსა და ადგილზე.

4. გასაუბრება ტარდება კანდიდატის მიერ საკონკურსო განცხადებასთან ერთად წარმოდგენილი შესაბამისი პროგრამის მიმოხილვის, ასევე კითხვა-პასუხის რეჟიმში.

5. გასაუბრებაზე კანდიდატის გამოუცხადებლობა წარმოადგენს კონკურსიდან მისი მოხსნის საფუძველს, რა დროსაც კარგავს კონკურსში მონაწილეობის გაგრძელების უფლებას.

**მუხლი 8. არჩევნები**

1. სამეცნიერო საბჭო ცენტრის დირექტორს თანამდებობაზე ირჩევს სიითი შემადგენლობის უმრავლესობით, ფარული კენჭისყრით და არჩევიდან 7 დღის ვადაში წარუდგენს საქართველოს განათლების, მეცნიერების, კულტურისა და სპორტის მინისტრს თანამდებობაზე დასანიშნად.

2. სამეცნიერო საბჭო კენჭს უყრის საარჩევნო სიით განსაზღვრულ ყველა კანდიდატს ერთდროულად. სამეცნიერო საბჭოს ყოველ წევრს აქვს ერთი ხმის უფლება.

3. იმ შემთხვევაში თუ, კენჭის ყრის შედეგად საარჩევნო სიაში განსაზღვრულმა ვერცერთმა კანდიდატმა ვერ მოიპოვა დირექტორად არჩევისთვის ხმათა საკმარისი რაოდენობა (სამეცნიერო საბჭოს სიითი შემადგენლობის უმრავლესობა) სამეცნიერო საბჭო ხმების რაოდენობით პირველ მეორე ადგილზე გასულ კანდიდატებს განმეორებით უყრის კენჭს.

4. იმ შემთხვევაში თუ, საარჩევნო სიაში განსაზღვრულ კანდიდატთა შორის მოხდა ხმების თანაბარი გადანაწილება, სამეცნიერო საბჭო აღნიშნულ კანდიდატებს განმეორებით უყრის კენჭს.

5. ხმის/ხმების ბათილობის საკითხზე (ასეთის არსებობის შემთხვევაში) გადაწყვეტილებას იღებს სამეცნიერო საბჭო.

6. არჩევნების შედეგების შეჯამების შედეგად, არჩეულად ითვლება საარჩევნო სიაში წარმოდგენილი ის კანდიდატი, რომელიც მოაგროვებს სამეცნიერო საბჭოს წევრთა ხმების ნახევარზე მეტს.

7. ამ მუხლის მე-3 და მე-4 პუნქტებით გათვალისწინებულ შემთხვევაში, არჩეულად ითვლება საარჩევნო სიაში წარმოდგენილი ის კანდიდატი, რომელიც მოაგროვებს სამეცნიერო საბჭოს წევრების ხმათა უმრავლესობას.

**მუხლი 9. კონკურსის ჩაშლა**

1. იმ შემთხვევაში თუ კონკურსში მონაწილეობის მისაღებად არ იქნა წარდგენილი არცერთი საკონკურსო განცხადება, სამეცნიერო საბჭო კონკურსს აცხადებს ჩაშლილად.

2. კონკურსის ხელახლა გამოცხადება წარმოებს საქართველოს კანონმდებლობით დადგენილი წესის შესაბამისად.